BERETNING

om årsregnskabet for fællesforetagendet Clean Sky for regnskabsåret 2017 med fællesforetagendets svar

(2018/C 452/03)

INDHOLD

Punkt Side INDLEDNING 1-11 19 Oprettelsen af fællesforetagendet Clean Sky 1-2 19 Ledelse 3-5 19 Målsætninger 6 19 Ressourcer 7-10 19 Kommissionens evalueringer 11 20 ERKLÆRING 12-24 20 Erklæring om regnskabernes rigtighed 13 20 Erklæring om lovligheden og den formelle rigtighed af de indtægter, der ligger til grund for regnskaberne 14 20 Erklæring om lovligheden og den formelle rigtighed af de betalinger, der ligger til grund for regnskaberne 15 21 Den øverste og den daglige ledelses ansvar 16-18 21 Revisors ansvar for revision af regnskaberne og de underliggende transaktioner 19-24 21 BUDGETMÆSSIG OG ØKONOMISK FORVALTNING 25-35 22 Gennemførelse af 2017-budgettet 25-26 22 Gennemførelse af det flerårige budget under RP7 27-30 22 Gennemførelse af det flerårige budget under Horisont 2020 31-35 22 INTERN KONTROL 36-38 23 Ramme for intern kontrol 36-38 23 ANDRE SPØRGSMÅL 39 23 Mobilisering af bidrag fra andre medlemmer og risiko for dobbeltfinansiering 39 23 OPLYSNINGER OM KOMMISSIONENS EVALUERINGER 40-41 40 24 BILAG — OPFØLGNING PÅ TIDLIGERE ÅRS BEMÆRKNINGER 25 FÆLLESFORETAGENDETS SVAR 26

INDLEDNING

Oprettelsen af fællesforetagendet Clean Sky

1. Fællesforetagendet med henblik på gennemførelsen af det fælles teknologiinitiativ om luftfart (fællesforetagendet Clean Sky), der ligger i Bruxelles, blev oprettet i december 2007 under syvende forskningsrammeprogram (RP7) for en periode på ti år og har fungeret som et uafhængigt organ siden 16. november 2009 ( 1 ) . Den 6. maj 2014 forlængede Rådet fællesforetagendets levetid indtil 31. december 2024 ( 2 )

2. Fællesforetagendet Clean Sky er et offentlig-privat partnerskab for luftfartsforskning og innovation. Fællesforetagendets stiftende medlemmer under den nye forordning er Den Europæiske Union (EU) repræsenteret ved Kommissionen, og de private medlemmer, der består af de industrielle ledere og de associerede medlemmer af de integrerede teknologidemonstratorer (ITD'erne), platformene til demonstration af innovative luftfartøjer (IADP'erne) og tværgående områder (TA'erne). Fællesforetagendet samarbejder endvidere med »centrale partnere« fra industrien, der udvælges på grundlag af åbne og konkurrenceprægede indkaldelser ( 3 ) . Partnere har status som privat medlem i henhold til grundforordningen for Clean Sky 2.

Ledelse

3. Fællesforetagendet Clean Skys ledelsesstruktur omfatter bestyrelsen, den administrerende direktør, gruppen af repræsentanter for staterne og det videnskabelige udvalg.

4. Bestyrelsen består af en repræsentant for Kommissionen på Unionens vegne, en repræsentant for hver industriel leder, en repræsentant for de associerede medlemmer pr. ITD og en repræsentant for de centrale partnere pr. ITD og IADP. Bestyrelsen er det vigtigste beslutningstagende organ og har ansvaret for fællesforetagendets operationer og tilsynet med dets aktiviteter. Den administrerende direktør er ansvarlig for den daglige ledelse af fællesforetagendet.

5. Gruppen af repræsentanter for staterne er et netværk af nationale repræsentanter for EU's medlemsstater og andre lande, der yder rådgivning og fremsætter udtalelser om fællesforetagendets strategiske retning og operationer. Det videnskabelige udvalg består af videnskabsfolk og ingeniører og yder rådgivning om teknologiske, miljømæssige og samfundsøkonomiske spørgsmål.

Målsætninger

6. De vigtigste målsætninger for fællesforetagendet Clean Sky er at forbedre luftfartsteknologiens miljøpåvirkning væsentligt og at styrke den europæiske luftfarts konkurrenceevne.

Ressourcer

7. EU's maksimale bidrag til fællesforetagendet Clean Skys administrationsomkostninger og forskningsaktiviteter (Clean Sky 1-programmet) i første fase er 800 millioner euro fra syvende forskningsrammeprogram (RP7) ( 4 ) . Af dette beløb tildeles ITD-lederne højst 400 millioner euro, og de associerede medlemmer op til 200 millioner euro. ITD-lederne og de associerede medlemmer skal bidrage med ressourcer, der mindst svarer til EU's bidrag, eksklusive ressourcer, der tildeles via indkaldelser vedrørende udvælgelse af centrale partnere Det resterende beløb på mindst 200 millioner euro skal tildeles til de partnere, der udvælges via indkaldelser af konkurrerende forslag ( 5 )

8. EU's maksimale bidrag til fællesforetagendets anden aktivitetsfase (Clean Sky 2-programmet) udgør 1 755 millioner euro fra Horisont 2020 ( 6 ) . Fællesforetagendets private medlemmer ventes at bidrage med ressourcer svarende til mindst 2 193,75 millioner euro i fællesforetagendets levetid ( 7 ) . Af dette beløb skal de private medlemmer afholde omkostninger på mindst 965,25 millioner euro i forbindelse med gennemførelsen af supplerende aktiviteter uden for fællesforetagendet Clean Skys arbejdsplan ( 8 )

9. Fællesforetagendet Clean Sky 2's administrationsomkostninger i anden fase er begrænset til 78 millioner euro, som dækkes gennem finansielle bidrag, som fordeles ligeligt mellem EU og de private medlemmer på årsbasis ( 9 )

10. I 2017 var det endelige budget for fællesforetagendet Clean Sky 2 på 243,5 millioner euro (2016: 287,8 millioner euro). Pr. 31. december 2017 havde fællesforetagendet 41 ansatte (2016: 41) ( 10 )

Kommissionens evalueringer

11. Kommissionen færdiggjorde den endelige evaluering af fællesforetagendets RP7-aktiviteter og den foreløbige evaluering af dets Horisont 2020-aktiviteter i juni 2017, og de blev efterfulgt af forskellige handlingsplaner udarbejdet af fællesforetagendet med henblik på at adressere de anbefalinger, der var fremsat i evalueringerne. I den forbindelse medtager vi et afsnit vedrørende fællesforetagendets handlingsplaner som svar på evalueringerne, som udelukkende er beregnet til orientering og ikke udgør en del af vores revisionserklæring.

ERKLÆRING 12. Vi har: a) revideret fællesforetagendets regnskaber, som omfatter årsregnskabet (11) og beretningerne om budgetgennemførelsen (12), for det regnskabsår, der afsluttedes den 31. december 2017, og b) efterprøvet lovligheden og den formelle rigtighed af de transaktioner, der ligger til grund for dette regnskab, som fastsat i artikel 287 i traktaten om Den Europæiske Unions funktionsmåde (TEUF). Erklæring om regnskabernes rigtighed 13. Det er vores opfattelse, at fællesforetagendets regnskaber for det regnskabsår, der afsluttedes den 31. december 2017, i alt væsentligt giver et retvisende billede af fællesforetagendets finansielle stilling pr. 31. december 2017 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Erklæring om lovligheden og den formelle rigtighed af de indtægter, der ligger til grund for regnskaberne 14. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Erklæring om lovligheden og den formelle rigtighed af de betalinger, der ligger til grund for regnskaberne 15. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Den øverste og den daglige ledelses ansvar 16. Ifølge artikel 310-325 i TEUF og fællesforetagendets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Fællesforetagendets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 17. Ved udarbejdelsen af regnskaberne er den daglige ledelse ansvarlig for at vurdere fællesforetagendets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 18. Den øverste ledelse er ansvarlig for at overvåge fællesforetagendets regnskabsaflæggelse. Revisors ansvar for revision af regnskaberne og de underliggende transaktioner 19. Vores mål er at opnå høj grad af sikkerhed for, om fællesforetagendets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision vil føre til opdagelse af alle væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 20. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for fællesforetagendets udarbejdelse og aflæggelse af regnskaber, der giver et retvisende billede, og for de underliggende transaktioners lovlighed og formelle rigtighed, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 21. Med hensyn til indtægterne kontrollerer vi tilskuddet fra Kommissionen og undersøger fællesforetagendets procedurer for opkrævning af gebyrer og andre indtægter. 22. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Denne undersøgelse omfatter alle kategorier af betalinger (inklusive betalinger vedrørende køb af aktiver) i det år, hvor de foretages, undtagen forskud. 23. I forbindelse med udarbejdelsen af denne beretning og erklæring tog vi det revisionsarbejde, der er udført af den uafhængige eksterne revisor i relation til fællesforetagendets regnskaber, med i betragtning som fastsat i artikel 208, stk. 4, i EU's finansforordning ( 13 )

24. Bemærkningerne i det følgende rejser ikke tvivl om Revisionsrettens erklæring.

BUDGETMÆSSIG OG ØKONOMISK FORVALTNING

Gennemførelse af 2017-budgettet

25. Det endelige disponible budget for 2017 til gennemførelse af programmerne Clean Sky 1 og Clean Sky 2 omfattede 313,4 millioner euro i forpligtelsesbevillinger og 243,5 millioner euro i betalingsbevillinger.

26. Udnyttelsesgraden for forpligtelsesbevillingerne og betalingsbevillingerne var høj, henholdsvis 99,6 % og 98,5 %.

Gennemførelse af det flerårige budget under RP7

27. Af det beløb på 800 millioner euro i RP7-midler, som var tildelt fællesforetagendet Clean Sky til gennemførelsen af Clean Sky 1, havde EU ved udgangen af 2017 bidraget kontant med 800 millioner euro.

28. Private medlemmer forpligtede sig til at bidrage med mindst 600 millioner euro til fællesforetagendet Clean Sky 1's aktiviteter. Clean Sky 1-programmet blev afsluttet i 2017, og ved årets udgang havde bestyrelsen valideret bidrag i naturalier fra private medlemmer på 594,1 million euro. De private medlemmer havde desuden ydet kontantbidrag på 14,9 millioner euro til fællesforetagendets administrationsudgifter.

29. De samlede bidrag fra private medlemmer til Clean Sky 1-programmet beløb sig således til 609 millioner euro ved udgangen af 2017, mens EU's kumulerede kontantbidrag var på 800 millioner euro.

30. Af det samlede drifts- og administrationsbudget på 817,2 millioner euro til Clean Sky 1-aktiviteter ( 14 ) havde fællesforetagendet Clean Sky 1 ved udgangen af 2017 indgået forpligtelser for 815,2 millioner euro og afholdt betalinger for 815,1 million euro (99,7 % af det disponible budget).

Gennemførelse af det flerårige budget under Horisont 2020

31. Af det maksimumsbeløb på 1 755 millioner euro i Horisont 2020-midler, som var tildelt fællesforetagendet Clean Sky til gennemførelsen af Clean Sky 2-programmet, havde EU ved udgangen af 2017 bidraget kontant med i alt 484,8 millioner euro.

32. De private medlemmer er ikke forpligtede til at yde et minimumsbeløb for bidrag i naturalier og kontantbidrag til fællesforetagendet Clean Sky 2's aktiviteter. Ved udgangen af 2017 havde de private medlemmer meldt om bidrag i naturalier på 265,6 million euro, hvoraf 54 millioner euro var valideret af bestyrelsen. De private medlemmer havde desuden bidraget kontant til fællesforetagendets administrationsomkostninger med 9,5 millioner euro.

33. Af minimumsbeløbet på 965,25 millioner euro, som de private medlemmer skulle bidrage med til supplerende aktiviteter uden for fællesforetagendets arbejdsprogram, havde de private medlemmer ved udgangen af 2017 allerede rapporteret om 594 millioner euro, hvoraf 423 millioner euro var blevet attesteret. Eftersom vi ikke har ret til at revidere medlemmernes bidrag i naturalier til supplerende aktiviteter, kan vi imidlertid ikke afgive erklæring om arten, kvaliteten og mængden heraf (jf. også punkt 39).

34. De samlede bidrag fra industriens medlemmer beløb sig således til 477 millioner euro ved udgangen af 2017 (hvoraf 89 % er bidrag til supplerende aktiviteter), mens EU's kumulerede kontantbidrag var på 484,8 millioner euro.

35. Af det samlede drifts- og administrationsbudget for Clean Sky 2 på 1 794 millioner euro ( 15 ) havde fællesforetagendet ved udgangen af 2017 indgået forpligtelser for 1 009,6 millioner euro og afholdt betalinger for 493 millioner euro.

INTERN KONTROL

Ramme for intern kontrol

36. Fællesforetagendet Clean Sky har indført procedurer for forudgående kontrol på basis af finansielle og operationelle skrivebordsgennemgange. For så vidt angår de mellemliggende og endelige betalinger under RP7 udfører fællesforetagendet efterfølgende revisioner hos støttemodtagerne, mens det for anmeldelser af projektomkostninger i forbindelse med Horisont 2020 er Kommissionens fælles revisionstjeneste, der er ansvarlig for de efterfølgende revisioner. Ved udgangen af 2017 var restfejlforekomsten for de efterfølgende revisioner ifølge fællesforetagendet på 1,40 % vedrørende RP7-projekter og på 1,6 % vedrørende Horisont 2020-projekter ( 16 )

37. På grundlag af en vurdering af fællesforetagendets system for intern kontrol og substanstest af indtægter, betalinger, tilskuds- og indkøbsaktiviteter samt en gennemgang af en stikprøve af afsluttede efterfølgende revisioner, herunder inddrivelser som følge af de fejl, der var blevet påvist, gav revisionsresultaterne os rimelig sikkerhed for, at den samlede restfejlforekomst for fællesforetagendet er under væsentlighedstærsklen.

38. Arbejdet med de specifikke ændringer af Kommissionens fælles værktøjer til forvaltning og overvågning af tilskud under Horisont 2020, der er nødvendige for at muliggøre behandling af fællesforetagendets bidrag i naturalier, var ikke afsluttet ved udgangen af 2017.

ANDRE SPØRGSMÅL

Mobilisering af bidrag fra andre medlemmer og risiko for dobbeltfinansiering

39. Et af fællesforetagendets vigtigste mål er at mobilisere bidrag fra medlemmerne fra industrien på sit aktivitetsområde ( 17 ) . Der skal mindst opnås en løftestangseffekt på 1,25 ( 18 ) for såvel operationelle aktiviteter som supplerende aktiviteter. Clean Sky 2’s grundforordning forpligter dog ikke industriens medlemmer til at yde et minimumsbidrag i naturalier til fællesforetagendets operationelle aktiviteter ( 19 ) . Derfor kan der ikke fastsættes en minimal løftestangseffekt for bidrag i naturalier til operationelle aktiviteter. Eftersom vi ikke har ret til at revidere bidrag i naturalier til supplerende aktiviteter, kan vi ikke afgive erklæring om arten, kvaliteten eller eksistensen af sådanne bidrag ( 20 )

OPLYSNINGER OM KOMMISSIONENS EVALUERINGER

40. Kommissionens endelige evaluering af fællesforetagendet Clean Sky under RP7 dækkede perioden mellem 2008 og 2016 ( 21 ) , mens den foreløbige evaluering af fællesforetagendet Clean Sky 2 under H2020 dækkede perioden fra 2014 til 2016 ( 22 ) . Evalueringerne blev gennemført med bistand fra uafhængige eksperter, som fastsat i Rådets forordninger om fællesforetagendet Clean Sky ( 23 ) , og dækkede fællesforetagendets performance for så vidt angår relevans, produktivitet, effektivitet, sammenhæng og EU-merværdi, suppleret med en undersøgelse af åbenhed, gennemsigtighed og forskningskvalitet. Resultaterne af evalueringerne blev taget i betragtning i den rapport, som Kommissionen sendte til Europa-Parlamentet og Rådet i oktober 2017 ( 24 )

Vedtaget af Afdeling IV, der ledes af Neven Mates, medlem af Revisionsretten, i Luxembourg på mødet den 2. oktober 2018. På Revisionsrettens vegne Klaus-Heiner LEHNE Formand

(1) Rådets forordning (EF) nr. 71/2008 af 20. december 2007 om oprettelse af fællesforetagendet Clean Sky (EUT L 30 af 4.2.2008, s. 1).

(2) Rådets forordning (EU) nr. 558/2014 af 6. maj 2014 om oprettelse af fællesforetagendet Clean Sky 2 (EUT L 169 af 7.6.2014, s. 77).

(3) I 2008 deltog 16 ledere og 66 associerede medlemmer i første fase af fællesforetagendet Clean Sky (Clean Sky 1-programmet). I overensstemmelse med artikel 4, stk. 6, i vedtægterne, der er knyttet som bilag til Rådets forordning (EU) nr. 558/2014, bevarer de associerede medlemmer under Clean Sky 1-programmet deres status, indtil de har afsluttet deres forskningsaktiviteter, dog senest indtil 31. december 2017. Efter gennemførelsen af den fjerde indkaldelse vedrørende udvælgelse af centrale partnere, der blev iværksat i 2016, afsluttede fællesforetagendet i 2017 proceduren for udvælgelse og tiltrædelse af medlemmer med i alt over 230 juridiske enheder involveret i Clean Sky 2-programmet Det omfatter 16 ledere og deres forbundne enheder og tilknyttede tredjeparter samt de udvalgte centrale partnere og deres forbundne enheder og tilknyttede tredjeparter.

(4) Artikel 5, stk. 1, i forordning (EF) nr. 71/2008.

(5) Artikel 13, stk. 1, i fællesforetagendet Clean Skys vedtægter (bilag I til forordning (EF) nr. 71/2008).

(6) Artikel 3, stk. 1, i forordning (EU) nr. 558/2014.

(7) Artikel 4, stk. 1, i forordning (EU) nr. 558/2014.

(8) Som fastsat i artikel 4, stk. 2, litra b), i forordning (EU) nr. 558/2014 er supplerende aktiviteter aktiviteter, der ikke er omfattet af fællesforetagendets arbejdsplan, men bidrager til at nå målsætningerne for det fælles teknologiinitiativ vedrørende Clean Sky. I overensstemmelse med samme forordnings artikel 4, stk. 4, skal omkostningerne i forbindelse med supplerende aktiviteter attesteres af en uafhængig ekstern revisor, og de revideres ikke af fællesforetagendet, Revisionsretten eller noget andet EU-organ.

(9) Artikel 15, stk. 2, i fællesforetagendet Clean Skys vedtægter — bilag I til forordning (EU) nr. 558/2014.

(10) Nærmere oplysninger om fællesforetagendet og dets aktiviteter kan findes på dets websted: http://www.cleansky.eu.

(11) Årsregnskabet omfatter balancen, resultatopgørelsen, pengestrømsopgørelsen, opgørelsen over bevægelser på nettoaktiver samt en oversigt over væsentlige regnskabspraksis og andre forklarende noter.

(12) Beretningerne om budgetgennemførelsen omfatter de beretninger, der sammenfatter alle budgettransaktionerne, og de forklarende noter.

(13) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(14) Det samlede budget på 817,2 millioner euro består af de 800 millioner euro i kontante bidrag fra EU, som finansieres af RP7-programmet, 14,9 millioner euro fra private medlemmers kontante bidrag til dækning af administrationsomkostninger og 2,3 millioner euro i renter modtaget i forbindelse med forfinansierede RP7-midler.

(15) Det samlede budget består af 1 755 millioner euro i kontante bidrag fra EU, som finansieres af Horisont 2020-programmet, og et kontant bidrag på 39 millioner euro fra de private medlemmer til administrationsomkostninger.

(16) Fællesforetagendet Clean Skys årlige aktivitetsrapport for 2017, s. 103-104.

(17) Betragtning 4 i forordning (EU) nr. 558/2014 anfører, at dette partnerskab bør bygge på et afbalanceret bidrag fra alle partnere.

(18) Det samlede minimumsbidrag fra industri- og forskningsmedlemmerne til fællesforetagendets operationelle og supplerende aktiviteter (2 193,75 millioner euro) divideret med det maksimale EU-kontantbidrag, som er forbeholdt industri- og forskningsmedlemmerne (1 755 millioner euro).

(19) Det hedder i artikel 4, stk. 1 og 2, i forordning (EU) nr. 558/2014, at private medlemmer bør yde et samlet bidrag på mindst 2 193,75 millioner euro i fællesforetagendets levetid, hvoraf mindst 965,25 millioner euro bør bestå af de omkostninger, som de er blevet påført ved gennemførelsen af supplerende aktiviteter, der ikke er omfattet af fællesforetagendets arbejdsplan.

(20) I overensstemmelse med artikel 4, stk. 4, i forordning (EU) nr. 558/2014 attesteres omkostningerne i forbindelse med supplerende aktiviteter af en uafhængig ekstern revisor, der udnævnes af fællesforetagendet. Omkostningerne i forbindelse med sådanne aktiviteter revideres imidlertid hverken af fællesforetagendet eller af noget EU-organ.

(21) Endelig evaluering af fællesforetagendet Clean Sky under RP7 https://ec.europa.eu/research/evaluations/pdf/cs.pdf.

(22) Foreløbig evaluering af fællesforetagendet Clean Sky 2 (2014-2016) under Horisont 2020 https://ec.europa.eu/research/evaluations/pdf/cs2.pdf.

(23) Kommissionens lovbestemte evalueringer, jf. artikel 11 i Rådets forordning (EF) nr. 71/2008 om oprettelse af fællesforetagendet Clean Sky og artikel 11 i Rådets forordning (EU) nr. 558/2014 om oprettelse af fællesforetagendet Clean Sky 2.

(24) Kommissionens arbejdsdokument: Foreløbig evaluering af fællesforetagenderne under Horisont 2020 {SWD(2017) 339 final}.

(25) De anbefalinger, som evaluatorerne har fremsat, vedrører følgende områder: relevansen og optimeringen af EU's ramme for offentlig-private partnerskaber inden for luftfart, herunder delegeringsaftalen med Kommissionen; indførelsen af mindre præskriptive emner i fremtidige indkaldelser af forslag; behovet for at fremme underentreprise i forbindelse med at forbedre SMV'ers deltagelse; behovet for større åbenhed og bevidsthed omkring Clean Sky-programmet; behovet for at forbedre inddragelsen af alternative forskningsteknologier i Clean Sky-aktiviteter; forbedring af synergier med nationale forskningsprogrammer og fremme af den økonomiske virkning og akademiske kredses deltagelse. Sammen med disse anbefalinger foretog Kommissionens Interne Revisionstjeneste i 2017 en revision af fællesforetagendets resultatramme, og den anbefalede, at Clean Sky 2 afslutter sin resultatramme ved at definere kriterier og relaterede indikatorer, der kvantificerer mål for fællesforetagendets konkurrenceevne/industrielle mål, og udvikler en egnet metodologi for at måle de fremskridt, der gøres i forhold til disse målsætninger.

(26) De specifikke foranstaltninger, der skal gennemføres i 2018 som svar på evaluatorens anbefalinger, omfatter: bedre koordinering med nationale forskningsprogrammer ved at forbedre effektiviteten af gruppen af repræsentanter for staterne; øget synlighed af fællesforetagendets strategiske vision ved at udarbejde en plan for tværfaglige workshopper med andre sektorer om forskellige teknologier; en række foranstaltninger til at adressere anbefalingen vedrørende mindre præskriptive emner i Clean Sky 2-aktiviteterne; fremme af den økonomiske indvirkning af aktiviteterne ved at foretage en analyse af projektresultater og de planlagte udnyttelser heraf, genoptagelse af den akademiske gruppe under Clean Sky med henblik på øget deltagelse af akademiske kredse.

(27) Allerede påbegyndte aktiviteter omfatter: erstatning af ordningen for associerede medlemmer under Clean Sky 1 med ordningen for centrale partnere under Clean Sky 2 med henblik på øget deltagelse; fornyelse af medlemmerne af det videnskabelige udvalg med tilføjelse af nye kompetencer inden for fremspirende teknologier, hvilket bestyrelsen godkendte i december 2017; en analyse for at identificere, hvor mekanismen vedrørende underentreprise vil kunne gennemføres med henblik på øget SMV'ers deltagelse og effektivitet, samtidig med at den juridiske ramme og principperne om åbenhed og gennemsigtighed respekteres; en foreløbig analyse for så vidt angår forenklings- og undtagelsesforanstaltninger i forbindelse med delegeringsaftalen med Kommissionen og reglerne for deltagelse med henblik på den næste programmeringsperiode; en første analyse foretaget af gruppen af repræsentanter for staterne vedrørende den kommende forskningsrelaterede finansieringsramme for luftfartsaktiviteter, der blev udført i december 2017; regelmæssige møder med de andre relevante fællesforetagender (SESAR, Shift2Rail, BCB 2 og ECSEL); en rapport om alle teknologiske fremskridt under Clean Sky 1-programmet (resultatet af det første europæiske partnerskab for luftfartsforskning 2008-2017).

(28) De foranstaltninger, der overvejes analyseret nøjere med henblik på den næste programmeringsperiode, vedrører hovedsagelig fællesforetagendets retlige og driftsmæssige rammer, herunder forenklingsforanstaltninger, og omfanget af forskningsaktiviteter, der skal forvaltes af fællesforetagendet.